बेपत्ता भएका एक युवकको शव फेला
दोलखाको बिगु गाँउपालिका–१ लामाबगरस्थित माथिल्लो तामाकोशी आयोजनाको ड्याममा बेपत्ता भएका एक युवकको शव फेला परेको छ ।
सुजन काफ्ले चरिकोट (दोलखा), भदौ ८ गते । दोलखाको बिगु गाँउपालिका –१ लामाबगरस्थित माथिल्लो तामाकोशी आयोजनाको ड्याममा बेपत्ता भएका एक युवकको शव फेला परेको छ । गत साउन २३ गते डुङ्गाबाट हामफाली बेपत्ता भएका रमेश बस्नेतको शव बुधबार बिहान १० बजे फेला परेको जिल्ला प्रहरी कार्यालय दोलखाले जनाएको छ । रामेछाप उमाकुण्ड गाउँपालिका –१ वाल्दिङ घर भएका बस्नेत नासा हाइड्रोपावरमा मिस्त्रीको रुपमा कार्यरत रहेका थिए । लामाबगरमा नै रहेको दुगड हाइड्रोपावरको स्काभेटर बनाउन मिस्त्रीसहित डुङ्गामा गएका उनीहरु स्काभेटर बनाइ फर्कने क्रममा उनीहरु चढेको डुङ्गा रुखमा ठोक्किएर अनियन्त्रित भएको थियो ।जिल्ला प्रहरी कार्यालय दोलखाका प्रहरी निरीक्षक सानु तामाङले सोही क्रममा बस्नेत डुङ्गाबाट हाम फाल्दा बेपत्ता भएकोे बताउनुभयो । नेपाल प्रहरी, सशस्त्र प्रहरी र नेपाली सेनाको टोलीले खोजतलास गर्ने क्रममा उहाँको शव फेला परेको प्रहरी निरीक्षक तामाङले जानकारी दिनुभयो । यसबारे थप अनुसन्धान भइरहेको प्रहरीले जनाएको छ । 